Diari Oficial de la Generalitat Valenciana


Sumari del DOGV 6765, del 02-05-2012 (2012/4152)

RESOLUCIÓ de 23 d'abril de 2012, del director general d'Administració Local, per la qual es publiquen els Estatuts de la Mancomunitat Espadà Millars.
-----------------------------------------------------------------------------------------------------------------------------------------------------

### Dades del document

Número de DOGV
:   6765

Data del DOGV
:   02-05-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/4152


Data del document
:   23-04-2012

Organisme emissor
:   Conselleria de Presidència

Tipus de document
:   Resolució

Descriptors 

:   * Alcudia de Veo
    * Argelita
    * Fanzara
    * Fuentes de Ayódar
    * Ayódar
    * Torrechiva
    * Aín
    * Villamalur
    * Espadilla
    * Tales
    * Torralba del Pinar
    * Vallat
    * Ribesalbes
    * Suera
    * Toga
    * administració local
    * reglament intern
    * associació de municipis

RESOLUCIÓ de 23 d'abril de 2012, del director general d'Administració Local, per la qual es publiquen els Estatuts de la Mancomunitat Espadà Millars. [2012/4152]  
La disposició transitòria sexta de la Llei 8/2010, de 23 de juny, de la Generalitat, de Règim Local de la Comunitat Valenciana, disposa que les mancomunitats de la Comunitat Valenciana adaptaran els seus estatuts a la nova regulació continguda en este text legal. L'esmentada adaptació, per a adquirir eficàcia, requerix que els estatuts de la Mancomunitat Espadà Millars siguen publicats en el Diari Oficial de la Comunitat Valenciana, d'acord amb el que disposa l'article 93.4 de l'esmentada Llei 8/2010.  
La Mancomunitat Espadà Millars ha adaptat, d'acord amb el que disposa l'esmentada norma, els seus estatuts a esta. S'han remés l'expedient tramitat i els estatuts aprovats no s'hi advertix infracció de l'ordenament jurídic.  
Per tot això, d'acord amb l'article 93 de la Llei 8/2010, de 23 de juny, de la Generalitat, de Règim Local de la Comunitat Valenciana,i l'article 33.2 del Decret 110/2011, de 2 de setembre, del Consell, pel qual s'aprova el Reglament Orgànic i Funcional de la Presidència i la Conselleria de Presidència, resolc:  
  
Article únic  
Publicar en el Diari Oficial de la Comunitat Valenciana els estatuts de la Mancomunitat Espadà Millars, el text dels quals es transcriu a continuació com a annex, una vegada que s'ha acreditat en l'expedient la legalitat de les actuacions.  
Contra esta resolució, que no posa fi a la via administrativa, les persones interessades poden interposar un recurs d'alçada davant del superior jeràrquic del director general d'Administració Local en el termini d'un mes, comptador des de l'endemà de la publicació, de conformitat amb el que preveuen els articles 107, 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En els litigis entre administracions públiques no es pot interposar un recurs en via administrativa d'acord amb el que disposa l'article 44 de la Llei 29/1998, de 13 juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.  
  
  
València, 23 d'abril de 2012.- El director general d'Administració Local: Vicente Saurí Martí.  
  
  
ANNEX  
  
ESTATUTS DE LA MANCOMUNITAT ESPADÀ MILLARS  
  
Article 1. Municipis que integren la Mancomunitat  
1. Els municipis d'Aín, Alcudia de Veo, Argelita, Ayódar, Espadilla, Fanzara, Fuentes de Ayódar, Ribesalbes, Suera, Tales, Toga, Torralba del Pinar, Torrechiva, Vallat i Villamalur, província de Castelló, a l'empara del que disposa l'ordenament jurídic vigent, acorden constituir-se en mancomunitat voluntària de municipis per a l'organització i la prestació en forma mancomunada de les obres, servicis o activitats de la seua competència, que es recullen en estos estatuts.  
  
2. La Mancomunitat té personalitat i capacitat jurídica per al compliment dels seus fins específics  
  
Article 2. Denominació i seu  
La Mancomunitat que es constituïx es denominarà Mancomunitat Espadà Millars i té la seu en el municipi de Tales.  
  
Article 3. Fins  
La mancomunitat es constituïx per a la prestació dels servicis i les obres següents:  
1. Presentar de forma conjunta, davant de l'Administració, els problemes que afecten els municipis mancomunats per a aconseguir una millor solució.  
2. Fomentar les iniciatives que ajuden els interessos generals de la Mancomunitat, i fer possible el desenrotllament i la realització de les obres i servicis acordats, tendents a la consecució dels fins següents:  
  
a) Defensa del medi ambient i l'equilibri ecològic.  
b) Servicis d'assistència i equipament.  
c) Servicis educatius, culturals, esportius i d'oci.  
d) Servicis sanitaris.  
e) Assessorament jurídic, tècnic i administratiu.  
f) Promoció i dotació d'atenció turística.  
g) Foment del desenrotllament comercial, industrial, agrícola i ramader.  
h) Vies de comunicació i transports públics.  
i) Mitjans socials d'informació.  
j) Així com aquells altres servicis inclosos en l'àmbit de la competència municipal, segons els termes de la legislació vigent en cada moment de l'Estat i de la Comunitat Autònoma, prèviament aprovats pel Ple de la Mancomunitat.  
Per a assumir nous servicis serà necessària la conformitat de totes les entitats mancomunades interessades per acord del Ple d'estes per majoria absoluta, de conformitat amb l'article 95 de la Llei de Règim Local de la Comunitat Valenciana (LRLCV).  
1. La Mancomunitat estudiarà estes peticions i resoldrà sobre la seua viabilitat.  
2. La Mancomunitat podrà realitzar la prestació i l'explotació dels servicis d'acord amb qualsevol de les formes previstes en l'ordenament jurídic vigent.  
  
Article 4. Capacitat jurídica  
La Mancomunitat, com a entitat local reconeguda per la llei, exercirà totes les potestats que siguen conferides per la legislació vigent que afecte les entitats d'estes característiques per al compliment dels seus fins.  
  
Article 5. Òrgans de la mancomunitat  
1. Els òrgans de govern de la Mancomunitat seran representatius dels ajuntaments mancomunats.  
2. Els òrgans de govern són:  
El Ple de la Mancomunitat.  
El president.  
El vicepresident o vicepresidents, si és el cas.  
3. Podran igualment crear-se totes les comissions informatives que es requerisquen, tenint en compte el nombre de servicis que la Mancomunitat preste.  
La creació i la composició d'estes comissions s'acordarà en la sessió extraordinària a què es referix l'article 12.2, sense perjuí de la possibilitat d'acordar modificacions en sessions posteriors.  
  
Article 6. El Ple de la Mancomunitat  
1. El Ple de la Mancomunitat estarà integrat pels vocals representants de les entitats mancomunades, elegits pels respectius plens.  
  
2. Cada entitat mancomunada comptarà amb dos vocals, l'alcalde o l'alcaldessa i un regidor o una regidora, que seran elegits pels respectius plens per majoria absoluta entre els components de la corporació.  
  
Les entitats nomenaran un vocal suplent de cada un dels representants en la mancomunitat amb les mateixes prerrogatives que el titular, que també seran elegits pels respectius plens per majoria absoluta entre els components de la corporació.  
3. A l'efecte de votacions, en el Ple de la Mancomunitat s'utilitzarà el sistema de vot ponderat; així, correspondrà a cada municipi un nombre de vots que s'assignarà prenent com a referència l'escala prevista en la legislació de règim electoral general per a la determinació del nombre de regidors que corresponen als municipis, de conformitat amb l'article 179 de la Llei Orgànica 5/1985, de 19 de juny, Reguladora del Règim Electoral General.  
El vot serà emés per l'alcalde o l'alcaldessa de cada municipi, si està present en la sessió i, si no hi és, pel regidor designat com a segon vocal pel Ple d'eixa corporació, d'acord amb l'article 100.2 de la LRLCV.  
  
4. El mandat de vocals coincidix amb el de les respectives corporacions.  
5. Els vocals del Ple de la Mancomunitat perdran esta condició quan perden la condició de regidor, o així ho acorde el Ple de l'ajuntament representat.  
  
Article 7. Designació de representants i terminis  
1. Després de la celebració d'eleccions locals i una vegada que els ajuntaments hagen comunicat a la mancomunitat els seus representants, el president en funcions convocarà la sessió plenària per a la constitució i l'elecció dels òrgans de govern. Esta sessió tindrà lloc dins dels tres mesos següents a la constitució dels ajuntaments.  
  
2. Dins del termini dels 30 dies següents a la sessió constitutiva de cada un dels ajuntaments mancomunats, es nomenaran els vocals representants en la Mancomunitat, i es comunicarà l'acord a esta.  
  
3. Fins a la data de constitució del nou Ple, actuarà en funcions l'anterior i el seu president.  
4. Durant el període a què es referix el paràgraf 1, només es podrà dur a terme la gestió ordinària de la Mancomunitat.  
  
Article 8. Competències i atribucions del ple  
Correspon al Ple de la Mancomunitat:  
a) Aprovació i modificació dels pressupostos.  
b) Aprovació de la plantilla de personal i relació de llocs de treball.  
c) L'exercici d'accions judicials i administratives i la defensa de la corporació en matèries de competència plenària.  
d) Proposar la modificació o la reforma dels Estatuts.  
e) Adquirir i alienar el patrimoni de la Mancomunitat, així com la revisió de l'inventari.  
f) Aprovació d'ordenances, operacions de crèdits, concessions de quitaments i esperes, i qualsevol classe de compromisos econòmics.  
g) Aprovació de la determinació dels recursos propis de caràcter tributari.  
h) Aprovar plans i projectes necessaris per a l'establiment, desenrotllament i gestió d'obres, servicis o activitats previstes com a fins de la Mancomunitat.  
i) Admissió i separació de membres de la Mancomunitat.  
j) Establiment de mèrits per als concursos de funcionaris d'habilitació estatal.  
k) Determinar la forma de gestionar els servicis.  
l) Elegir i destituir el president.  
m) Fixar anualment les aportacions econòmiques dels municipis integrants de la Mancomunitat establides en l'article 18 d'estos estatuts.  
n) Les altres atribucions que la legislació vigent conferix al Ple de l'Ajuntament.  
  
Article 9. Nomenament del president  
1. El president de la Mancomunitat serà elegit pel Ple de la Mancomunitat, entre els seus membres, per majoria absoluta del nombre legal de vots ponderats.  
2. Podran ser candidats a la Presidència tots i cada un dels vocals que componen el Ple.  
3. Si no obté cap candidat majoria absoluta en la primera votació, es farà vint-i-quatre hores després una segona votació, i serà elegit aquell que obtinga més vots. En cas d'empat serà elegit el de més edat.  
  
4. Per a la destitució del president se seguirà el mateix procediment que l'establit en la legislació vigent per a la destitució de l'alcalde.  
  
  
Article 10. Vicepresident  
El president designarà un o més vicepresidents, en nombre màxim de dos, que el substituiran per orde del seu nomenament en cas d'absència, vacant o malaltia. El Ple serà informat d'estos nomenaments en la primera sessió que es faça.  
  
Article 11. Competències i atribucions del president  
1. Correspon al president de la Mancomunitat les competències següents:  
a) Dirigir el govern i l'administració de la Mancomunitat.  
b) Convocar, presidir i alçar les sessions del Ple, de la Comissió de Govern i de qualssevol altres òrgans municipals.  
c) Decidir els empats amb el vot de qualitat una vegada realitzada la segona votació, i si persistix l'empat.  
d) Dirigir, inspeccionar i impulsar els servicis, les obres i les activitats de la Mancomunitat.  
e) Ordenar pagaments, retre comptes i administrar els fons i els béns de la Mancomunitat.  
f) Disposar gastos dins dels límits de la seua competència.  
g) Exercir la direcció superior del personal de la Mancomunitat.  
  
h) Contractar obres, servicis i subministraments, dins dels límits establits per la legislació vigent per a l'alcalde.  
i) Representar la Mancomunitat.  
j) Exercir accions judicials i administratives en cas d'urgència.  
  
k) Aprovació de les bases que regiran les proves d'accés a la funció pública de la Mancomunitat.  
l) Totes aquelles que la normativa de règim local atribuïx a l'alcalde per al compliment de les competències que té atribuïdes, així com les no atribuïdes específicament a un altre òrgan.  
2. El president pot delegar l'exercici de les seues atribucions, llevat de convocar i presidir les sessions del Ple, decidir els empats amb el vot de qualitat, la direcció superior de tot el personal i les enumerades en els apartats a) i j).  
  
Article 12. Règim de sessions del Ple  
1. El Ple funciona en règim de sessions ordinàries, de periodicitat preestablida, i extraordinàries.  
2. El Ple celebra sessió ordinària com a mínim una vegada al trimestre. Dins d'este límit, correspon al Ple decidir la periodicitat d'estes sessions i els dies i les hores en què tindran lloc mitjançant un acord adoptat en sessió extraordinària que haurà de convocar el president dins dels trenta dies següents al de la sessió constitutiva. Les sessions extraordinàries se celebraran quan així ho decidisca el president o ho sol·liciten els vocals que representen almenys una quarta part del nombre legal de vots ponderats. En este últim cas, la realització de la sessió no podrà demorar-se més de 15 dies hàbils des d'aquell que va ser sol·licitada.  
3. Les sessions del Ple han de convocar-se almenys amb cinc dies hàbils d'antelació. En la citació es farà constar l'orde del dia.  
4. El Ple es constituïx vàlidament amb l'assistència dels vocals que representen un terç del nombre legal de vots ponderats de membres d'este, nombre que no podrà ser mai inferior a tres. Este quòrum s'ha de mantindre al llarg de tota la sessió.  
5. En tot cas, es requerix l'assistència del president i del secretari de la Mancomunitat, o dels que legalment els substituïsquen.  
  
Article 13. Sistemes d'acords  
1. Els acords del Ple s'adopten, per regla general, per majoria simple dels vots ponderats dels membres presents. Hi ha majoria simple quan els vots afirmatius són més que els negatius.  
  
2. Es necessari el vot favorable de la majoria absoluta del nombre legal de vots ponderats dels de membres del Ple per a l'adopció dels acords en les matèries següents:  
a) Elecció i destitució del president.  
b) Proposta de modificació o ampliació dels Estatuts.  
c) Imposició i ordenació dels recursos propis de caràcter tributari.  
  
d) Aprovació d'operacions financeres o de crèdit i concessions de quitaments i esperes, quan l'import supere el 10% dels recursos ordinaris del seu pressupost.  
e) Determinació de la forma de gestió del servici.  
f) Fixar anualment les aportacions econòmiques dels municipis integrants de la Mancomunitat establides en l'article 18 dels Estatuts.  
  
g) Acordar la dissolució de la Mancomunitat, després dels tràmits oportuns, i nomenar els vocals membres de la comissió liquidadora i aprovar la proposta efectuada per esta.  
h) Qualsevol altra matèria en què així es dispose en els presents estatuts o en la legislació de règim local aplicable.  
  
Article 14. Habilitats estatals  
1. En esta Mancomunitat existirà un lloc de treball reservat a funcionaris d'Administració local amb habilitació de caràcter estatal al qual corresponen les funcions de secretaria, comprensiva de la fe pública i l'assessorament legal preceptiu, així com el control i la fiscalització interna de la gestió economicofinancera i pressupostària, i la comptabilitat, tresoreria i recaptació.  
2. Mentres l'òrgan autonòmic competent classifique reglamentàriament este lloc de treball, les esmentades funcions podran ser exercides per algun funcionari d'Administració local amb habilitació de caràcter nacional d'algun dels municipis que integren la Mancomunitat, després de la designació prèvia pel Ple d'esta.  
3. No obstant això, si una vegada creat i classificat s'estima que el volum de servicis o recursos de la Mancomunitat és insuficient per al manteniment d'este lloc de treball es podrà, de conformitat amb la normativa aplicable, sol·licitar l'exempció de l'obligació de mantindre'l.  
  
En eixe supòsit i una vegada concedida l'esmentada exempció, les funcions reservades a habilitats estatals seran exercides preferentment a través d'un funcionari amb esta habilitació d'algun dels municipis que integren la Mancomunitat, pel servici d'assistència de les diputacions o per mitjà d'acumulació, de conformitat amb l'article 104 de la LRLCV.  
  
Article 15. La resta de personal  
1. El Ple de la Mancomunitat aprovarà anualment, juntament amb el pressupost, la plantilla de personal propi corresponent que comprendrà tots els llocs de treball reservats a funcionaris i laborals.  
  
2. La selecció i el règim jurídic d'este personal, així com la provisió dels llocs de treball existents es regirà, igual que per a la resta de les corporacions locals, pel que establix la normativa bàsica sobre funció pública, règim local i la resta de la legislació aplicable.  
  
3. En funció del volum de l'activitat previsible, pot establir-se que el personal de la Mancomunitat no siga propi sinó dels municipis mancomunats, els quals poden articular un sistema rotatori de cessió del personal necessari.  
També pot establir-se un sistema mixt de personal propi i personal cedit.  
  
Article 16. Recursos financers  
La hisenda de la Mancomunitat està constituïda pels recursos previstos en la legislació vigent de règim local i per les aportacions dels municipis mancomunats.  
  
Article 17. Ordenances fiscals  
1. Per a la imposició, exacció, liquidació i cobrança dels seus recursos, la Mancomunitat aprovarà les ordenances corresponents als distints servicis. Estes ordenances tenen força obligatòria en tots els municipis integrants, una vegada aprovades.  
2. Correspon als municipis facilitar a la Mancomunitat tota la informació necessària per a la formació de padrons, altes, baixes i la resta de modificacions referides als contribuents afectats pels distints servicis que constituïsquen els fins regulats en articles anteriors.  
  
3. La Mancomunitat pot, en tot moment, pels seus propis mitjans, comprovar la veracitat i l'exactitud de les dades a què es referix el número anterior.  
  
Article 18. Aportacions econòmiques  
El Ple de la Mancomunitat fixarà anualment per a cada exercici econòmic les aportacions dels municipis mancomunats amb el quòrum de la majoria absoluta del nombre legal dels seus membres i seran les següents:  
a) Una quota principal, en funció de l'ús que cada entitat realitze dels servicis que es presten mancomunadament. Per a la determinació d'esta quota s'aplicaran les bases o mòduls següents: nombre de vivendes, superfície del nucli urbà, metres lineals de carrers, volum d'edificació, base imposable de l'impost sobre béns immobles, volum dels seus pressupostos, consum realment efectuat, i qualssevol altres factors que puguen computar-se en raó del servici o l'activitat prestada. Les presents bases o mòduls podran aplicar-se aïlladament o conjuntament.  
  
b) Una quota complementària i obligatòria, per a atendre els gastos generals de conservació, entreteniment i administració, es realitzen o no els servicis, en proporció al nombre d'habitants de dret de cada municipi, segons el padró municipal.  
c) Una quota extraordinària i obligatòria, per a atendre gastos d'este caràcter.  
  
Article 19. Característiques de les aportacions  
Les aportacions dels municipis a la Mancomunitat tenen la consideració de pagaments obligatoris i preferents per a les entitats mancomunades.  
  
Article 20. Forma i termini dels pagaments  
1. Les aportacions econòmiques dels municipis es realitzaran en la forma i els terminis que determine el Ple. En el cas que algun municipi s'endarrerisca en el pagament de la seua quota més d'un trimestre, el president en requerirà el pagament en el termini de vint dies. Transcorregut este termini sense haver fet efectiu el dèbit, el president podrà sol·licitar dels òrgans de l'Administració central, autonòmica o provincial la retenció de les quotes pertinents a càrrec de les quantitats que per qualsevol concepte foren liquidades a favor de l'ajuntament deutor a fi que les entregue a la Mancomunitat.  
2. Esta retenció l'autoritzen expressament els ajuntaments mancomunats en el moment d'aprovació dels presents Estatuts, sempre que s'adjunte el certificat de descobert reglamentari en cada cas.  
  
3. El manteniment reiterat en situació de deutor a la Mancomunitat per part d'una entitat local serà causa suficient per a separar-la definitivament, i es podran reclamar les quantitats no pagades i els gastos derivats, de conformitat amb els apartats 1 i 2 d'este article.  
  
  
Article 21. Pressupost  
1. La Mancomunitat aprovarà anualment un pressupost d'acord amb el que establix la legislació de règim local vigent.  
2. El pressupost constituïx l'expressió xifrada, conjunta i sistemàtica de les obligacions que, com a màxim, poden reconéixer, i dels drets que es prevegen liquidar durant el corresponent exercici econòmic.  
  
3. S'inclouran en el pressupost les inversions que es puguen realitzar, així com les seues fonts de finançament.  
  
Article 22. Patrimoni  
1. El patrimoni de la Mancomunitat estarà integrat per qualsevol classe de béns, drets i accions que legítimament adquirisquen, bé en el moment de la seua constitució o amb posterioritat. A este efecte haurà de formar-se un inventari de conformitat amb el que disposen les disposicions vigents en la matèria.  
2. La participació de cada entitat mancomunada en este patrimoni es fixarà tant inicialment, com d'ara en avant en funció del nombre d'habitants de dret de cada entitat, segons el padró municipal.  
No obstant això, i ateses les característiques de les aportacions a la Mancomunitat, podran ser tinguts en compte altres factors de ponderació.  
  
Article 23. Duració  
La Mancomunitat es constituïx per temps indefinit.  
  
Article 24. Modificació d'estatuts  
1. La modificació dels Estatuts de la Mancomunitat podrà tindre caràcter constitutiu o no constitutiu.  
2. La modificació constitutiva dels Estatuts s'ha d'ajustar al procediment previst en la legislació aplicable per a la creació de les mancomunitats i farà referència exclusivament als aspectes següents:  
a) Objecte. Competències i potestats.  
b) Òrgans de govern i sistema de representació dels municipis en estos.  
c) Règim economicofinancer i criteris per a les aportacions dels municipis.  
d) Supòsits de dissolució de la Mancomunitat.  
3. La resta de modificacions estatutàries tindran caràcter no constitutiu i requeriran l'aprovació inicial pel Ple de la Mancomunitat, l'audiència als ajuntaments mancomunats durant un mes i la resolució definitiva del Ple de la Mancomunitat per majoria absoluta.  
  
  
Article 25. Incorporació de nous membres  
1. Per a la incorporació a la Mancomunitat d'un nou municipi caldrà:  
a) El vot favorable de la majoria absoluta dels membres de la corporació interessada.  
b) El vot favorable de la majoria absoluta dels vots ponderats dels vocals del Ple de la Mancomunitat.  
c) Tràmit d'informació pública.  
d) Informe de la diputació provincial corresponent.  
e) El vot favorable de la majoria absoluta dels membres del Ple de la resta de corporacions.  
2. L'aportació inicial dels municipis incorporats a la Mancomunitat, després de la seua constitució, la determinarà l'índex del patrimoni de la Mancomunitat per habitants, multiplicat pel nombre d'habitants de dret de l'entitat que sol·licita la inclusió.  
  
Si no existix este patrimoni, aportarà la quota que resulte de multiplicar la quantitat a què es referix l'apartat b) de l'article 18 per un nombre d'anys que no podrà ser superior a cinc.  
La quota que resulte de la valoració podrà ser exigida en el moment de la incorporació de l'entitat local a la Mancomunitat o quedar diferida per al supòsit de la dissolució o, si és el cas, separació de la Mancomunitat.  
3. Així mateix, haurà d'aportar tots els gastos que s'originen amb motiu de la seua inclusió en la Mancomunitat.  
  
Article 26. Separació voluntària i forçosa  
Per a la separació voluntària de la Mancomunitat dels municipis que la integren serà necessari:  
a) Que la sol·licite la corporació interessada, amb l'acord previ per majoria absoluta en el Ple d'esta.  
b) Vot favorable de la majoria absoluta dels vots ponderats dels vocals del Ple de la Mancomunitat.  
c) Tràmit d'informació pública.  
d) Informe de la diputació provincial corresponent.  
e) Que estiga al corrent del pagament de les seues aportacions.  
f) Ha d'abonar tots els gastos que s'originen amb motiu de la seua separació i la part del passiu contret per la Mancomunitat a càrrec seu.  
  
Les causes determinants de la separació forçosa dels seus membres són de conformitat amb l'article 96.3 de la LRLCV:  
a) Incompliment del pagament de les seues aportacions durant més d'un trimestre.  
b) Incompliment d'aquelles altres actuacions necessàries per al correcte desenrotllament de la Mancomunitat a què estiguen obligats pels seus estatuts.  
De conformitat amb l'article 96.4, la decisió de separació forçosa requerix la tramitació del corresponent procediment que s'establix en els estatuts, el qual haurà d'anar precedit d'un requeriment previ i d'atorgament d'un termini per al compliment de les obligacions. Si estes no es fan efectives en l'esmentat termini, s'adoptarà un acord de separació forçosa seguint el procediment establit en l'article 24.3 d'estos estatuts per a les modificacions no constitutives i conclouran els tràmits assenyalats en els estatuts per a la separació definitiva.  
  
  
  
Article 27. Liquidació per separació  
1. La separació de la Mancomunitat d'un o més dels municipis no implicarà la necessitat de liquidar-la. Esta operació queda diferida al moment de dissolució de la Mancomunitat. No obstant això, en el cas que el municipi o municipis separats de la Mancomunitat hi hagen aportat béns afectes a servicis propis es practicarà, excepte acord amb els municipis interessats, una liquidació parcial a fi que eixos elements els siguen reintegrats, sense perjuí dels drets que puguen assistir-los en el moment de la liquidació definitiva per haver aportat elements d'una altra naturalesa.  
  
2. Els municipis separats no podran, excepte el que establix el paràgraf anterior, al·legar drets de propietat sobre els béns i servicis de la mancomunitat radicats en el seu terme municipal.  
3. Si, com a conseqüència de la separació d'un o més municipis, la mancomunitat deixara de ser viable, es procedirà a la seua dissolució d'acord amb el que establix l'article 28.   
  
Article 28. Dissolució de la Mancomunitat  
La Mancomunitat es dissoldrà per alguna de les causes següents:  
  
a) Per desaparició dels fins per als quals va ser creada.  
b) Quan així ho acorde el Ple de la Mancomunitat amb el vot favorable de la majoria absoluta legal dels vots ponderats dels seus membres i els ajuntaments mancomunats amb el vot favorable de la majoria absoluta legal dels seus membres.  
c) Per dur-se a terme la prestació dels servicis objecte d'esta per l'Estat, la comunitat autònoma o la diputació provincial.  
  
Article 29. Procediment de dissolució  
Serà el mateix que s'establix per a la creació de la Mancomunitat, a l'empara de l'article 95.1 de la LRLCV.  
1. Quan els ajuntaments mancomunats decidisquen dissoldre la Mancomunitat, adoptaran el corresponent acord previ en què es manifeste este propòsit, i es requerirà per a la seua validesa la majoria absoluta dels vots dels membres que legalment els integren.  
2. A la vista dels acords municipals, el Ple de la Mancomunitat, en el termini de 30 dies següents a la recepció de la comunicació d'estos, nomenarà una comissió liquidadora, composta pel president i, almenys, quatre vocals. En esta s'integraran per a complir les seues funcions assessores el secretari i també l'interventor, si hi ha. Podrà igualment convocar a les seues reunions experts determinats, només als efectes d'escoltar la seua opinió o preparar informes o dictàmens en temes concrets de la seua especialitat.  
3. La comissió, en un termini no superior a tres mesos, farà un inventari de béns, servicis i drets de la Mancomunitat; xifrarà els seus recursos, les càrregues i els dèbits, i relacionarà el seu personal; més tard, proposarà al Ple de l'entitat l'oportuna distribució o integració d'estos en els ajuntaments mancomunats, tenint en compte les mateixes dades que han servit per a la formació del patrimoni.  
També assenyalarà el calendari d'actuacions liquidadores, el qual no podrà excedir els sis mesos.  
4. La proposta, per a ser aprovada vàlidament, requerirà el vot favorable de la majoria absoluta dels membres del Ple de l'entitat. Una vegada aprovada, la proposta serà vinculant per als ajuntaments mancomunats.  
5. En tot cas, verificada la integració del personal en les respectives municipalitats, seran respectats tots els drets de qualsevol orde o naturalesa que estos tenien en la Mancomunitat.  
  
DISPOSICIÓ ADDICIONAL  
  
Única  
Els registres de les diverses entitats locals mancomunades tindran la consideració de registres delegats del de la Mancomunitat a tots els efectes d'entrada, eixida i presentació de documents.  
  
DISPOSICIÓ TRANSITÒRIA.  
  
Primera  
Dins del mes següent a l'aprovació definitiva dels Estatuts, les corporacions mancomunades hauran de designar els representants que els corresponga, i comunicar el nom i el domicili d'estos a la Secretaria de l'Assemblea Constituent.  
  
DISPOSICIÓ FINAL  
  
Única  
En tot allò no previst en estos estatuts serà d'aplicació el que establix la legislació per a les entitats locals.